ไทยพาณิชย์อัดงบ เจาะลูกค้าเงินล้าน
ไทยพาณิชย์เจาะลูกค้าเงินล้านกลุ่มใหม่ ทุ่ม 150 ล้าน เปิดตัว เอสซีบี ไพรม์
21 ม.ค. 2560

โพสต์ทูเดย์ - ไทยพาณิชย์เจาะลูกค้าเงินล้านกลุ่มใหม่ ทุ่ม 150 ล้าน เปิดตัว เอสซีบี ไพรม์
นายณรงค์ ศรีจักรินทร์ รองผู้จัดการใหญ่ ผู้บริหารสูงสุด Wealth Segment &amp; Products and Retail Banking and Small SME Solutions ธนาคารไทยพาณิชย์ เปิดเผยว่า ปีนี้ธนาคารจะรุกตลาดกลุ่มลูกค้าที่มีศักยภาพ มีเงินฝากหรือเงินลงทุนตั้งแต่ 2-9.99 ล้านบาท ที่ยังมีอีกกว่า 5 แสนรายในตลาด ผ่าน เอสซีบี ไพรม์ ใช้งบ 150 ล้านบาทในการเปิดตัว และตั้งเป้าให้ได้ลูกค้า 1 แสนราย ในปีนี้
“ลูกค้ากลุ่มเป้าหมาย เป็นผู้ประสบความสำเร็จขั้นแรกในการทำธุรกิจเอสเอ็มอี สตาร์ทอัพ รวมถึงผู้บริหารรุ่นใหม่ที่ก้าวขึ้นสู่ตำแหน่งบริหารในองค์กร เป็นต้น” นายณรงค์ กล่าว
สำหรับเอกสิทธิ์ของลูกค้ากลุ่มเอสซีบี ไพรม์ จะครอบคลุม 3 ด้านหลัก คือ เอกสิทธิ์ด้านไลฟ์สไตล์ เอกสิทธิ์ทางการเงินส่วนบุคคล ด้วยการเป็นที่ปรึกษาทางการเงิน และเอกสิทธิ์การอำนวยความสะดวกในการทำธุรกรรม
ทั้งนี้ ปัจจุบันธนาคารให้บริการที่ปรึกษาด้านบริหารเงินส่วนบุคคลสำหรับลูกค้าระดับสูงในกลุ่มมั่งคั่ง (Wealth) ที่มีเงินฝากและเงินลงทุนตั้งแต่ 10-50 ล้านบาทขึ้นไป รวม 5 หมื่นราย มียอดสินทรัพย์บริหาร หรือ AUM มากกว่า 8 แสนล้านบาท